钦定古今图书集成/明伦汇编/闺媛典/第342卷 > 京师女子
## 钦定古今图书集成/明伦汇编/闺媛典/第342卷 > 京师女子

按《剑侠传》：“唐开元中，吴郡士人入京应明经，至京，闲
步曲坊，逢二少年，著麻布衫，揖士人而过，色甚恭，然
非旧识，士人谓误识也。从数日，又逢二人，谓曰：‘公道
此境未得主矣，今日方欲奉迓，邂逅相遇，实获我心，
揖请便行’。士人虽甚疑怪，然强随之，抵数坊，于东市
一小曲内，有临路店数间，相与直入，舍宇极整。二人”
引士升堂，列筵甚整。二人与客据绳床对坐，更有数
少年，礼亦谨，数数出门，若俟贵客，及午后方云至矣。
“闻一车直入门来，数少年拥后，直至当筵，乃一钿车
卷帘，见一女子从车中出，年可十六七，容色绝佳，梳
满髻，衣纨素。”二人罗拜，女不答。士人入拜之，女乃拜。
遂揖客入宴，升床当席而坐，诸少年皆列坐两旁，陈
以品味，馔至精洁。酒数巡，女子捧杯问曰：“久闻君有
妙技，今烦二君奉屈，喜得展见，可肯赐观乎？”士人逊
谢曰：“自幼惟习儒经，弦管歌声，寔未曾学。”女曰：“所习
非是也。君熟思之，先所能者何事？”客沉思良久，曰：“某
为学堂中，著靴于壁上行得数步。”女曰：“然矣，请君试
之。”士乃起身于壁上，不数步而下。女曰：“亦大难事。”乃
回顾坐中诸少年，各令呈技，俱起设拜。然后有行于
壁上者，有手撮椽子行者，轻捷之戏，各呈数般，状如
飞鸟。此人拱手，惊惧不知所措。少顷，女子起辞士人
出，惊恍不安。又数日，途中复见二人曰：“欲假骏骑，可
乎？”士人许之。至明日，闻宫苑中失物，掩捕其贼，唯收
得马，是将驮物者。验问马主，遂收士人入内勘问。驱
入小门，吏自后推之，倒落深坑。仰见屋顶惟一孔，自
旦至食时，见绳垂一器食下，因馁甚，急取食之。食毕，
绳乃引去。深夜悲惋之极，忽见一物如鸟飞下，觉至
身，乃人也。以手抚士曰：“计甚惊怕，然某在，无虑也。”听
其声，则向女子也。以绢重缚士人胸臆讫，以绢头系
女身，耸然飞出宫墙。去门数十里乃下云：“君且归江
淮，求仕之计，望俟他日。”士人幸脱大狱，乞食而归，后
竟不敢求名西上矣。